Summary: A presenza galega no prestixioso festival arxentino complétase coa estrea mundial da longametraxe de Ramiro Ledo VidaExtra, e cun foco dedicado a Lois Patiño, de quen se verán as súas últimas curtas e un adianto da longa que está actualmente rematando.

Arraianos, o filme de Eloy Enciso, foi seleccionado para a a sección competitiva Vanguardia y género do Festival Internacional de Cine de Buenos Aires, o BAFICI. Arraianos tivo a súa premiere no Festival de Locarno en agosto do ano pasado, dando inicio a un destacado percorrido por festivais con citas tan importantes coma Vancouver, DocLisboa, Sevilla -onde gañou o premio "Nuevas Olas"- , Viennale ou FICUNAM -mención especial no concurso de longametraxes-. O festival comezará o 10 de abril e pechararse o 21 de abril. A presenza galega no prestixioso festival arxentino complétase coa estrea mundial da longametraxe de Ramiro Ledo VidaExtra, dentro da sección Panorama, e cun foco dedicado a Lois Patiño, de quen se verán as súas últimas curtas e un adianto da longa que está actualmente rematando.


Summary: "Valentísima #IriaPinheiro, a primeira actriz galega en denuncia-lo acoso detrás das cámaras", deixou escrito en twitter @miktrazapina. "Todas con Iria. Moito noxo!.#IriaPinheiro", anotou @sasagz. Son apenas dúas mostras das múltiples expresións de apoio á actriz que denunciou por acoso o director do programa da TVG "Con amor e compañía".

Colectivos profesionais -desde a unión de actores e actrices galega e española até o colexio de xornalistas da Galiza pasando pola asociación galega de directores e realizadores- e moitas persoas a título individual expresaron nesta fin de semana o seu apoio a Iria Pinheiro e a súa repulsa pola situación de acoso denunciada pola actriz e cantante ourensá. Non faltaron os chíos de alento a Pinheiro desde o mundo da política. Noa Presas, secretaria de Acción Feminista do BNG, escribiu na súa conta twitter: "A solidariedade con Iria Pinheiro, por descontado. Vaia tamén o agradecemento por dar a cara. Unha valentía que dará a man a outras mulleres para saír do silencio"; en tanto que Rocío Fraga, concelleira de Igualdade e Diversidade da Coruña (Marea Atlántica), apuntaba: "Se tocan a unha tócannos a todas, compañeira #IriaPinheiro non estás soa". Escena Galega - APOIO Á ACTRIZ IRIA PINHEIRO https://t.co/Zg5n89R5RQ— Redenasa.tv (@redenasa) 11 marzo 2018 Abundaron tamén os chíos e post que apelaban á campaña global #metoo, lanzada por actrices de Hollywood para denunciar situacións de acoso sexual moi frecuentes na industria do cinema norteamericano. E tamén algunha que outra crítica a quen, sendo coñecedor da situación vivida por Pinheiro, non colaborou na denuncia. "Triste que os seus compañeiros prefiran calar por un traballo que denunciar estas merdas e gañar calidade de trabajo e dignidade a medio prazo. Valente Iria Pinheiro e covardes (e lamentables) o resto", escribiu @Flipaita33. O Colexio de Xornalistas de Galicia considera intolerables conductas como as denunciadas hoxe pola actriz Iria Pinheiro e insta a tódolos medios e empresas do audiovisual a extremar a dilixencia para detectar e erradicar calquera tipo de comportamento abusivo.— xornalistas (@xornalistas) 09 marzo 2018 E a respeito da atención mediática emprestada a esta denuncia -que foi avanzada por Sermos Galiza- tamén se puideron ler en twitter críticas á falta de interese dos meios españois: "Ni en @elmundoes, ni en @abc_es, ni en @elespanolcom, ni en @larazon_es, ni en @eldiarioes, ni en @publico_es he encontrado ningún artículo sobre la denuncia de la actriz Iria Pinheiro", chiou @martinnncg. En El País e La Vanguardia si que apareceron referencias. En Facebook, a actriz Larraitz Urruzola vía "noxento" e "inxusto" que as mulleres sofran acoso en tanto que, en troca, os "acosadores" se moven "con total impunidade" . Na mesma rede, a xornalista María Yáñez escribía: "Isto é atroz, pero non nos parece incrible nin moito menos. Nin o acoso nin a indiferenza arredor, por parte da produtora do programa, e da avogada do gremio [refírese á asociación de actores e actrices de Galiza] que desistiu de emprender accións legais porque "ninguén vai dar a cara por ti".


Summary: O Executivo galego colabora coa Xunta de Castela e León para controlar un incendio transfronteirizo que afecta ao municipio da Mezquita. A estas horas aínda non trascendeu a superficie queimada na parte afectada no país.

Os grandes incendios xurdidos entre o sábado e hoxe, que xa afectan a doce municipios, levan arrasadas unhas 7.546 hectáreas de terreos forestais. É o dato que ten, polo momento, a Consellaría do Medio Rural, que indica que a situación mellorou porque se desactivou a alarma pola proximidade das chamas aos núcleos habitados en Cualedro. Se esta mañá se retiraba a alerta por 'Situación 2' en Rairiz de Veiga, xa se deu o mesmo avance en Cualedro. No entanto o traballo dos brigadistas, dos técnicos e dos medios aéreos non rematou. Siguen activos e sen controlar os focos destes dous primeiros concellos, así como o de Vilariño de Conso, Lobios, Vilar de Barrio, Chandrexa de Queixa, Vilardevós, Laza, Manzaneda e Muíños. Segundo o último parte da Xunta, só quedaron estabilizadas as frontes da Gudiña e Maceda, pero continúan activos. Os lumes de maior envergadura son os de Vilariño de Conso (2.000 hectáreas), Lobios (2.000 hectáreas) e Cualedro (1.300 hectáreas). A propia alcaldesa de Lobios revelaba esta mañá a súa preocupación polo dano causado ao Parque Natural Baixa Limia - Serra do Xurés. Quer o presidente da Xunta, Alberto Núñez Feixoo, quer o conselleiro do Medio Rural, José González, insistiron en que todos os lumes foron intencionados. Así mesmo advertiron ás ou aos culpábeis que investigarán até dar con eles. As brigadas e a Unidade Militar de Emerxencia (UME), que traballaba xa no Xurés cando foi requerida pola Xunta para axudar en outros dos focos, continúan traballando a pleno rendemento para intentar frear o avance das lapas. De feito, os equipos dependentes da Xunta colaboran con persoal de Castela e León para pór fin ao lume que afecta aos municipios limítrofes de A Mezquita e Hermisende. Deste suceso aínda non se facilitaron cifras de superficie queimada. Sábese que afecta á parroquia galega de Cadavós e que se declarou ás 12.24 horas no país.


Summary: A Axencia Ferroviaria Europea desmonta a argumentación de que a normativa non o esixía, como defende a empresa pública, cuxo ex-director de seguridade está citado no xulgado como imputado este martes O avogado do maquinista salienta que a liña aínda non fora certificada

O avogado do maquinista salienta que a liña aínda non fora certificada En xullo do pasado ano a Axencia Ferroviaria Europea (ERA, nas súas siglas en inglés) emitiu un duro informe criticando a investigación oficial realizada polo Ministerio de Fomento sobre o accidente de tren de Angrois por non ser independente e centrarse só no maquinista como único responsable do sinistro. Agora, as vítimas do tren Alvia veñen de entregar no xulgado de Santiago que investiga as responsabilidades penais unha carta do xefe de seguridade da axencia comunitaria na que volve tombar outra das teses de Adif, a empresa pública xestora da rede ferroviaria estatal, e asegura que a normativa europea obrigaba a realizar unha análise da seguridade da liña que non se fixo e que tería evitado o descarrilamento. Un escrito que chega ao xulgado un día antes de que este martes estea citado a comparecer, como investigado (antigo imputado), o daquela director de Seguridade na Circulación de Adif, Andrés Cortabitarte, como responsable de non avaliar e previr adecuadamente aquel risco. A Axencia Ferroviaria Europea desmonta a argumentación de que a normativa non o esixía, como defende a empresa pública, cuxo ex-director de seguridade está citado no xulgado como imputado este martes En resposta á imputación de Cortabitarte, Adif asegurou ante o xuíz que a normativa europea era confusa e que non era obrigatorio realizar a análise de riscos por cuxa inexistencia é responsabilizado e imputado o seu ex-alto directivo. A plataforma de vítimas de Angrois preguntou en outubro do ano pasado ao xefe de seguridade da axencia europea, Christopher Carr, se era ou non obrigatoria esa análise, e o 17 de novembro obtivo a súa resposta afirmativa que agora entregan no xulgado: "Sobre a cuestión de se se debera realizar unha avaliación do risco para a nova liña, podo confirmar plenamente que a lexislación da UE si o require", di o responsable comunitario. Na resposta do responsable de seguridade ferroviaria da UE, que remitiu tanto ás vítimas como aos seus superiores, tamén se di que "o risco de descarrilamento durante a marcha e especificamente en curvas foi coñecido polos enxeñeiros ferroviarios desde que se construíron os ferrocarrís por primeira vez, xa que teñen o risco de non controlar a velocidade". Unha afirmación que contradí a argumentación de Adif de que no ferrocarril "unha curva nunca é un punto de perigo". E engade que no caso da curva de Angrois "o risco foi identificado" pero non atallado senón só "exportado ao condutor" por parte de Adif. En xullo a axencia europea desacreditara a investigación oficial de Fomento, o que para as vítimas foi fundamental para que a instrución xudicial virase e deixase de considerar o maquinista como único responsable Esta é a segunda vez que a axencia europea ataca tan directamente a Adif e Fomento. O pasado xullo xa desacreditara a investigación oficial realizada polo ministerio que culpara só ao maquinista e que logo influiría en varias peritaxes da causa penal. Aquel informe dos técnicos comunitarios atacando a Fomento foi fundamental, consideran as vítimas, para que a instrución xudicial da causa penal virase e deixase de considerar o maquinista como único responsable do sinistro. Este martes, ás 10.30 horas, está citado no xulgado de Santiago Andrés Cortabitarte, quen como director de Seguridade de Adif cando se puxo en servizo a liña estaba obrigado, segundo di agora o xuíz avalado por varios peritos, a analizar o risco da curva de Angrois e palialo. Pola contra, Cortabitarte autorizou que se reducise a seguridade e que os trens Alvia circulasen pola liña de AVE Ourense-Santiago desde un ano antes do accidente co sistema de control constante da velocidade (ERTMS) desconectado e facendo responsable único de frear a tempo antes da curva ao maquinista de cada tren.


Summary: A cidadanía xúntase para reivindicar que "non morreu, foi asasinado". Aliás, demanda pór fin ao discurso do "odio e a indiferenza".

Centos de persoas -mesmo perto de 3.000 segundo a organización-, con todo tipo de perfís pois o crime uniu a sociedade coruñesa baixo unha mesma demanda, volveron este domingo ás rúas da Coruña para reclamar xustiza para Samuel Luiz, o rapaz de 24 anos asasinado na madrugada do pasado sábado debido a unha brutal malleira. Chamadas por entidades do colectivo LGTBQI+, concentráronse antes das 19.30 horas na praza da Palloza para amosar o seu rexeitamento ao crime, con independencia de que o móbil continúe sen ser aclarado polas autoridades nunha investigación baixo segredo. Rieiros de veciñas e veciños -entre as que se atopaban caras coñecidas da política local e tamén profesionais de medios españois, ademais dos galegos- achegáronse ao punto de encontro até última hora levando con orgullo a bandeira do arco da vella. Escoltada pola Policía Local e a Policía Nacional, a xente comezou a camiñar (máis tarde da hora estipulada) cara a praza de María Pita, que acolleu a concentración masiva da pasada segunda feira, ao grito de "Non son mortes, son asesinades" nunha linguaxe inclusiva. Na pancarta que ía diante podíase ler "Ante o odio e a violencia, non mostres indiferenza. #XustizaParaSamuel" e nos carteis individuais deixáronse escritas mensaxes tan reveladoras como "Seguimos protestando porque seguennos matando" e "Os dereitos humanos non son obxecto de debate" e tan irónicas como "Ana Rosa. Cala parva". Outras das consignas que berraba a cidadanía durante a manifestación, que no momento desta publicación aínda continuaba, foron "Se tocan a unhe, tócannos a todes"; "Rebelión, desobediencia"; "Samuel, irmán, non estás só" ou "Non morreu, foi asasinado". Proba de que este tipo de accións aínda son necesarias na sociedade actual son anécdotas vividas na previa da marcha, pois familias consideradas normativas que querían participar da loita polos dereitos de Samuel indicaban ao mesmo tempo onde colocarse aos fillos afirmando "ti aquí, cos normais" impoñendo estar xunto a persoas que, quizais para esas unidades familiares, escapaban do arquetipo de persoa LGTBQI+. Campañas a prol da xustiza e da lembranza A concentración de protesta fora anunciada por varias agrupacións do colectivo LGTBQI+ en homenaxe a Samuel e para reclamar xustiza polo crime pero tamén coma unha reacción "ante o odio e a indiferenza". "A LGBTIfobia non só vén en grupo a dar malleiras, ás veces tamén actúa a porrazos, co uniforme e o casco posto, ou ninguneando e desprezando desde comisarías e xulgados ás vítimas de agresións LGBTIfóbicas por parte desta xustiza patriarcal e reaccionaria. Imos pelexar e organizarnos contra as agresións LGBTIfóbicas, non só a defendernos", sinalaron nun comunicado para dar a coñecer a convocatoria. Ademais deste tipo de actos reivindicativos tamén está en marcha unha campaña de recollida de sinaturas para intentar que o Concello da Coruña mude o nome da avenida de Buenos Aires por Samuel Luiz, en lembranza deste traballador da residencia de maiores de Padre Rubinos que foi nesa rúa.


Summary: Rusia considera que o adestramento de militares ucraínos na UE converte o bloque comunitario en "parte do conflito", mentres Bruxelas anuncia as primeiras sancións contra Irán pola suposta venda de drons a Rusia.

Os embaixadores dos países membros da Unión Europea (UE) acordaron esta quinta feira impor sancións a cinco persoas e tres entidades de Irán pola suposta subministración de drons ao Exército ruso, tres días despois de que os ministros de Exteriores solicitaran recompilar probas destas vendas. Nese sentido, o secretario xeral da Organización do Tratado do Atlántico Norte (OTAN), Jens Stoltenberg, reiterou que "todos os indicios" amosan que o país asiático transferiu drons militares a Rusia, antes de negarse a ofrecer detalles destas acusacións. Horas antes, o líder da alianza militar, os Estados Unidos, efectuou unha denuncia semellante no Consello de Seguridade da Organización das Nacións Unidas. Desde a entrada de Rusia na guerra en Ucraína a finais de febreiro Bruxelas enviou armamento a Kíiv por valor de 3.000 millóns de euros, arredor de 10% das armas que recibiron. Pola súa banda, Teherán e Moscova negaron en distintas ocasións as acusacións, instando a OTAN a presentar probas que as avalen. A UE na guerra Con respecto á misión de adestramento de 15.000 integrantes da Forzas Armadas de Ucraína, a voceira do Ministerio de Exteriores ruso, Maria Zajarova, salientou que esta decisión "sen dúbida converte a UE en parte do conflito", cuestionando as prioridades do bloque comunitario polo financiamento das autoridades de Kíiv. "Pídenlles aos seus cidadáns que se bañen e quenten menos posto que non hai maneira de que a súa vida sexa cómoda. Nós sabemos onde van os cartos", aseverou. O Exército ruso comunicou unha nova rolda de ataques aéreos contra infraestruturas enerxéticas ucraínas, principalmente na área de Khersón, Khárkiv e Donetsk. Os ataques con drons afectaron un centro educativo en Mikolaiv, informou Ucraína. Ademais, en Lugansk, os bombardeos ucraínos contra o departamento de Emerxencia da República Popular provocaron a morte de cinco empregados públicos, trasladou TASS. No plano diplomático, Oslo culpou a Intelixencia rusa de utilizar drons para inspeccionar instalacións de infraestrutura do país escandinavo, após a detención a cuarta feira de sete cidadáns rusos. En paralelo, Londres afirmou que a finais de setembro un avión militar ruso lanzou un mísil preto dun avión espía británico no mar Negro. Asemade, o Servizo de Intelixencia do Ministerio de Defensa de Ucraína apuntou que "máis de 8.000 mercenarios do Grupo Wagner" participaron na guerra a favor de Rusia.


Summary: A sociedade volve a vista estas semanas cara ao sector da ciencia, que sufriu importantes recortes nos últimos anos, e que agora revela o seu papel imprescindible. Varios gruos de investigación galegos reciben financiamento para os seus estudos na procura dun tratamento contra a Covid-19.

O mundo devece pola vacina contra o coronavirus. Multitude de grupos de investigación de todo o planeta traballan tentando acadar ese obxectivo, desenvolvemento ferramentas e técnicas que aceleren a consecución dun tratamento eficaz contra a Covid-19 que, en calquera caso, non estará dispoñible para a súa distribución masiva ata dentro de varios meses, máis dun ano con toda probabilidade.En total, hai cando menos 108 proxectos en marcha en todo o mundo, segundo a documentación oficial da OMS. 8 deles están xa en avaliación clínica, mentres que o resto aínda non comezou os seus ensaios. En Galicia son varios os equipos que neste momento están centrados nestas investigacións, como xa destacamos hai unhas semanas. A sociedade volve a vista estas semanas cara a o sector da investigación, que sufriu importantes recortes nos últimos anos, e que agora revela o seu papel imprescindible.O grupo liderado por Javier Montenegro recibirá 126.000 euros para as súas investigacións sobre a preparación e uso de vectores peptídicos para a entrega celular de ARN mensaxeiro, que pode aplicarse para o desenvolvemento de vacinas contra a COVID-19O Centro Singular de Investigación en Química Biolóxica e Materiais Moleculares (CiQUS) da USC acolle a varios destes grupos. Hai un mes o investigador José Martínez Costas, do CiQUS, obtivo financiamento do Instituto de Saúde Carlos III para o desenvolvemento dunha vacina fronte á Covid-19 en base a unha nova metodoloxía patentada na Universidade compostelá que permite "resultados en marxes de tempo reducidos e a baixo custo". E agora o Instituto Carllos III vén de apoiar o traballo doutro grupo do mesmo centro, desta volta o liderado por Javier Montenegro, que recibirá 126.000 euros para as súas investigacións sobre a preparación e uso de vectores peptídicos para a entrega celular de ARN mensaxeiro, o cal pode aplicarse para o desenvolvemento de vacinas contra a COVID-19. Durante seis meses o equipo desenvolverá unha plataforma para cribar posibles vectores non virais que podan ser utilizados como transportes de ARNs que codifican proteínas do virus.As vacinas baseadas en ARN mensaxeiro atópanse na base dalgúns dos ensaios clínicos que se están a levar a cabo na carreira por atopar unha vacina contra a COVID-19, pois mellorar a entrega de ARNm (ácido ribonucleico mensaxeiro) a través dun portador axeitado pode aumentar a eficiencia das vacinas e reducir a dose requirida. Ademais, indica Montenegro, "as vacinas de ARNm teñen un gran potencial debido á súa flexibilidade, seguridade e desenvolvemento rápido, o que as fai ideais para situacións que requiren una resposta rápida, como é o caso de enfermidades infecciosas emerxentes".Mellorar a entrega de ácido ribonucleico mensaxeiro a través dun portador axeitado pode aumentar a eficiencia das vacinas e reducir a dose requiridaPorén, este instrumento presenta grandes dificultades, comezando pola extrema sensibilidade e o difícil transporte do material xenético (ARN) que provoque a resposta inmune, o que obstaculiza o seu potencial. Para paliar esta limitación, o grupo de investigación de Montenegro traballa no desenvolvemento dunha plataforma sintética para o cribado rápido de vehículos para o ARN baseados en péptidos. "Levamos máis de cinco anos optimizando os vectores in vitro e recentemente realizamos probas en ratos con resultados prometedores", afirma Montenegro. Este éxito na entrega in vivo de ARNm en animais indica que pode ser un excelente vector non viral para a sua a aplicación na formulación de vacinas de ARNm.Outros grupos galegos na procura da vacinaA investigación que lidera Montenegro pode combinarse coas que desenvolven grupos coma o de José Martínez Costas ou o da catedrática de Farmacoloxía da USC María José Alonso, que avalía estudos preclínicos para unha nova vacina contra o SARS-CoV2 capaz de inducir respostas inmunitarias de longa duración fronte ao virus. Ao igual que outras investigacións, o seu equipo propón o deseño dunha vacina baseada en ARNm do virus. Porén estas vacinas necesitan de axentes, os chamados adxuvantes, para estimular a inmunidade no organismo. É por iso que o grupo desenvolve un protocolo mediante nanopartículas que permitan mellorar a dosificación da vacina.O grupo de María José Alonso desenvolve un protocolo mediante nanopartículas que permitan mellorar a dosificación da vacinaO pasado 21 de abril María José Alonso participou nun seminario virtual organizado pola Real Academia Galega de Ciencias (RAGC), no que a investigadora subliñou que "a vacina non chegará antes dun ano ou ano e medio", como destacou GCiencia nesta información. Con todo, a catedrática da USC salienta que os prazos se están apurando ao máximo para que chegue canto antes. neste senso, indica que xa hai varias multinacionais que están preparadas para a produción a gran escala, unha vez que se dispoña da vacina.Tamén a catedrática de Farmacoloxía da USC Mabel Loza, que en xaneiro recibiu o Premio Josefa Wonenburguer, que cada ano recoñece ás mulleres referentes no mundo da ciencia, está centrada na actualidade nesta carreira por chegar a un tratamento contra a Covid-19, destacando xa a finais de marzo que "agora estamos a virar todo o noso coñecemento e reorientándoo en todo o que podemos cara o coronavirus". O grupo que lidera, Biofarma, tamén procura financiamento para varios proxectos a nivel europeo e estatal, traballando principalmente sobre as 'dianas', identificando os mecanismos polos que o virus entra no corpo co obxectivo de poder bloquealos.O grupo biotecnolóxico Zendal, con base no Porriño, obtivo tamén financiamento para investigar a posibilidade de que a súa vacina contra a tuberculose puidese ser empregada contra o coronavirusAsí mesmo, o pasado mes de abril o grupo biotecnolóxico galego Zendal, con base no Porriño, obtivo tamén financiamento para investigar a posibilidade de que a súa vacina contra a tuberculose puidese ser empregada contra o coronavirus. A vacina MTBVAC foi deseñada pola farmacéutica Biofabri, pertencente a Zendal, e a Universidade de Zaragoza. O desenvolvemento deste proxecto, actualmente nas fases preclínicas finais, pretende explorar se a inmunidade inespecífica fronte a SARS-CoV-2 que podería xerar esta vacina pode ser o suficientemente eficaz como para iniciar estudos en persoas nun futuro inmediato.Hai que ter en conta que a vacina non se poderá aplicar de forma masiva ata dentro de bastantes meses. Hai unhas semanas Francisco Caamaño Isorna, profesor titular de Medicina Preventiva e Saúde Pública da USC, sinalaba nesta entrevista que "o proceso seguramente se acelerará con respecto a outras vacinas, e pode que comecemos a probalas nuns poucos meses, pero non teremos unha vacina este ano". "Outra cousa é que se poida dar máis rapidamente cunha vacina e que se decida vacinar a determinados grupos de risco, por exemplo á poboación maior dunha determinada idade, aínda que non sexa completamente eficaz", engadía.De igual xeito, hai uns días PharmaMar (Grupo Zeltia), anunciou o inicio dun ensaio clínico con Aplidin para o tratamento de pacientes con Covid-19. O ensaio foi autorizado pola Axencia Española de Medicamentos e Produtos Sanitarios, dependente do Ministerio de Sanidade. O estudo, no que participarán tres hospitais da Comunidade de Madrid, servirá para avaliar o perfil de seguridade e a eficacia este tratamento, empregando tres diferentes doses de plitidepsina en persoas infectadas polo coronavirus. Hai uns días PharmaMar, filial do Grupo Zeltia, anunciou o inicio dun ensaio clínico con Aplidin para o tratamento de pacientes con Covid-19Nesta primeira etapa incluiranse 27 pacientes, aos que se lles administrará estas tres diferentes doses. A variable principal será o nivel de carga viral dos pacientes antes do tratamento e unha vez finalizado o mesmo, así como unha serie de parámetros de evolución clínica. De ter éxito, a empresa solicitará autorización para continuar o estudo con máis pacientes e coa dose indicada. Pharmamar xa anunciara resultados prometedores dos estudos in vitro de plitidepsina no coronavirus humano HCoV-229E, cun mecanismo de multiplicación e propagación moi similar ao SARS-CoV-2, xa que ambos utilizan a proteína eEF1A para a súa reprodución.Investigación en determinantes xenéticos para as infeccións por CovidO grupo Genomics&Bioinformatics da USC coordinará unha investigación internacional para analizar os determinantes xenéticos que poidan predispoñer a sufrir unha infección máis grave a causa do coronavirusDe igual xeito, o grupo Genomics&Bioinformatics do CiMUS da USC coordinará unha investigación internacional para analizar os determinantes xenéticos e biomarcadores xenómicos de risco que poidan predispoñer a sufrir unha infección máis grave a causa do virus SARS-CoV-2, ou que mesmo poidan causar a morte en persoas aparentemente sen factores de risco asociado. A investigación está dirixida polo investigador principal do CiMUS, Anxo Carracedo.Un consorcio internacional, do que forman parte máis de vinte hospitais e grupos de investigación de alto nivel, realizará ao mesmo tempo a procura de biomarcadores xenómicos de risco ou protección en pacientes que recibisen tratamento durante a infección e que evolucionasen de maneira dispar. Este proxecto abranguerá a 8.000 pacientes con infección por SARS-CoV-2 e test microbiolóxico positivo, tanto de España como doutros países do mundo.


Summary: A praga pon en perigo as colleitas e, con iso, a alimentación dos pequenos agricultores e das súas familias.

Nacións Unidas alertou nesta terza feira, 17 de marzo, das "novas vagas" de lagostas do deserto que percorren Quenia, Etiopía e Somalia e poñen en perigo as colleitas e, con iso, a alimentación dos pequenos agricultores e das súas familias en todo o leste do continente africano. O Programa Mundial de Alimentos da ONU cualificou esta epidemia de insectos como a "maior e máis perigosa" praga migratoria do mundo, cuxo repunte desde que se iniciou en 2019 é o peor dos últimos 25 anos en Etiopía e Somalia, e dos últimos 70 en Quenia. A Organización da ONU para a Alimentación e a Agricultura (FAO, nas siglas en inglés) xa alertara o pasado mes de febreiro de que os enxames de lagostas estaban a estenderse por todo o Corno de África, así como por Tanzania, Uganda e Quenia, poñendo en serio risco as colleitas de maio e xuño nalgunhas zonas destes países. 13 millóns de persoas afectadas Segundo a FAO, 9,7 millóns de persoas en Quenia, Etiopía e Somalia pódense ver afectadas por esta praga de insectos, mentres que en Uganda e Sudán do Sur serían 3,2 millóns. Esta oficina dasa Nacións Unidas recordou que é máis eficaz apoiar medidas de prevención que intentar posteriormente paliar as consecuencias.


Summary: O presidente da Xunta e do PP en Galiza proclamouse oficialmente candidato ás eleccións parlamentarias este sábado en Vigo.

O presidente da Xunta e do PP en Galiza, Alberto Núñez Feixoo, presentouse este sábado como un candidato "libre" para optar á reelección nos comicios autonómicos do próximo 5 de abril e advertiu: "Non serei refén de ningún partido, nin tan sequera do meu, porque son servidor de todos os galegos". Fronte a un Auditorio Mar de Vigo con numeroso público presente para a súa proclamación oficial como candidato polo PP, Feixoo reivindicouse como "un candidato libre" que aspira a "volver ser un presidente libre" con obrigas "só cos galegos, nada máis". Arrancamos o acto de proclamación de @FeijooGalicia como candidato á presidencia da Xunta, é facémolo presentando un lema que resume a nosa consideración desta terra marabillosa e exemplar. #GaliciaéMoito #FeijóoPresidente pic.twitter.com/hq86WgyKW9— PP de Galicia (@ppdegalicia) February 15, 2020 Tras días de apelacións directas desde a xestora de Ciudadanos para concorrer aos comicios de forma conxunta, o líder dos populares galegos descartou dirixir "ningún bloque de partidos". Así, co compromiso de "dar estabilidade" e "representar o entendemento" entre a cidadanía galega, situou en fronte unha oposición "multipartita" que fomenta a "división". Con este multitudinario acto na entrada do Auditorio Mar de Vigo, onde tamén interviñeron a delegada da Xunta na cidade, Corina Porro, e o líder do PP de Pontevedra, Alfonso Rueda, Feixoo lanzou a súa precampaña baixo a máxima de "Galicia é moito. Galicia é todo".


Summary: Os servizos pasarían a Vigo e pensan que haberá demoras polo volume de traballo a asumir. Ademais a medida podería eliminar 150 postos de traballo.

"A centralización deste servizo en Vigo perxudica aos veciños e veciñas do Porriño e doutros concellos", aseguran desde o BNG deste municipio da Louriña. A medida prevista pola Xunta de trasladar as oficinas liquidadoras dos Rexistros da Propiedade de vilas e cabeceiras de comarca eliminaría, segundo @s nacionalistas, 150 postos de traballo e produciría demoras nos trámites polo volume de traballo que terían que asumir se se confirma o traslado, neste caso, a Vigo. Solicitarán no Pleno Municipal un acordo de todas as forzas políticas contra esta medida da Xunta O BNG porriñés presentará esta Quinta Feira unha moción no Pleno Municipal na que pedirán un acordo de todas as forzas políticas representadas para instar á Xunta de Galiza a revocar a súa determinación de suprimir as funcións de oficinas liquidadoras que se realizan a través dos Rexistros da Propiedade de vilas e cabeceiras de comarcas, e a que se renoven os convenios asinados até agora para garantir este servizo. "Estamos nun contorno sensíbel como é o medio rural, e non benefician en nada estas medidas baixo o pretexto do aforro e a austeridade", aseguran.


Summary: Cada vez será menos habitual escoitar ou comentar discos. Refírome a escoitalos como se fosen novelas, non por capítulos soltos, senón páxina a páxina até chegar á palabra "fin". Agora o que vén pisando forte son as listas de reprodución, aí é onde está a fama, o cartiño.

Facede o exercicio, veredes que nesta época de confinamento, ninguén se atreve a lanzar un disco. O consumo está cambiando. Sei o que pensades, eu tamén gosto da viaxe musical completa, da inmersión. Creo que esa sensación de pór un disco de cabo a rabo será unha desas cousas que só algúns superviventes seremos quen de recordar. Pero como dicía Robert Zimmerman, os tempos están cambiando e ás veces non está mal probar novos xeitos de facer as cousas. Primeiras cancións / Silvana Estrada / Youtube / 2019 E con esa premisa, hoxe fálovos non dun disco, senón dunha artista. Unha cantora mexicana insultantemente nova e cuxas cancións teñen profundidade selvática. Chámase Silvana Estrada. Persoalmente é unha das miñas cantantes de referencia e se a buscades nalgunha plataforma dixital, veredes que aínda non ten editado o seu primeiro disco. En lugar diso, podemos atopar unha escolma de catro cancións (Primeras canciones) e outros dous temas soltos. Así é. Hai que ir cos tempos e observar que xa non está a ser fundamental encher un CD completo coas súas tropecentas cancións. A viaxe musical que nos propón Silvana Estrada é curta pero moi intensa. Nada máis comezar unha canción, ides querer escoitar a seguinte. É unha música fresca, luminosa, e a súa mensaxe non queda na superficie das cousas, senón que deixa un pouso de melancolía, esperanza e salvavidas. Silvana Estrada fala de desamor e de busca cunha delicadeza e unha sensibilidade que eu pensaría imposíbel para unha rapaza que naceu en 1997. A súa voz é realmente evocadora e moi virtuosa, por momentos mesmo me fai lembrar a admirada Violeta Parra ou a "Mamá" Sosa. Quizais esa delicadeza súa é o que fai que me renda ante ela e non importa nada que aínda non teña un disco editado, ou que non poida facer ese amábel exercicio de ir escoitando peza por peza, a súa historia compilada nun CD, así está ben. Silvana é unha renovadora, unha desas voces que teñen algo especial desde o primeiro segundo en que a escoitas. Cando aparece alguén así, só queda a opción de abrir as orellas como se fosen antenas, intentando non perder un só detalle de todo o que a música che está agasallando. Hai algo de ritual ou de santería cando a beleza musical é capaz de secuestrar a túa alma. Esa beleza captadora, será a mesma da que fala o recentemente desaparecido Aute? Ou será aqueloutra de escoitar o canto dun paxaro no silencio da cidade?


Summary: Nove activistas a xuízo hoxe por reclamar a fin do "expolio" dos Franco da Casa Cornide. O colectivo dos '19 de Meirás' convocou unha concentración pacífica diante do Xulgado para amosar a súa solidariedade con este grupo de persoas.

O xuízo contra os nove activistas militantes do BNG denunciados pola familia Franco por unha protesta realizada na Casa Cornide para pedir a súa devolución tivo lugar hoxe, día 4 de febreiro, no Xulgado de Instrución número 4 da Coruña.Armando Carril, Manuel Méndez, Elvira Branco, Carolina Fernández, André López, Salvador González, Óscar Calvo, Dani Carballada e Bieito Lobeira foron xulgados por un delito leve de coaccións. A sesión durou apenas unha hora e na mesma declararon 3 testemuñas: 1 traballador da familia Franco e 2 policías que estaban presentes cando a 'okupación' simbólica do inmóbel. Estas persoas denunciadas aseguraron que a acción realizada o 26 de setembro de 2017 consistiu en despregar unha faixa da varanda da Casa Corinde, para reclamar que este edificio, que foi "expoliado" en 1962 polo Franco, sexa restituído ao patrimonio público. Elvira Blanco, portavoz das encausadas, declarou antes de entrar no xuízo que os Franco "poden denunciarnos as veces que querian, que non poden roubar a dignidade do pobo galego". ."Que teñamos que sentarnos diante dun xuíz por realizar unha acción simbólica mentres os herdeiros dunha ditadura asasina desfrutan do patrimonio espoliado, é o mundo ao revés" explicou. Os encausados sosteñen que as acusacións feitas "carecen de fundamento e esperan que a acción sexa considerada como o que foi: un acto pacífico e de expresión democrática ante unha situación inxusta que ademais sabemos que é compartida por todas as persoas demócratas". En solidariedade con estas nove persoas, que reclaman que as administracións públicas interveñan con contundencia tamén no caso da Casa Cornide, foi convocada unha concentración que se desenvolveu ás portas do xulgado no que se realizou a sesión.


Summary: A automoción, outrora motor do crecemento da economía galega, fai caer as exportacións en plena loita contra a crise dos 'microchips'

Non hai crise que non teña as súas consecuencias. No caso da Galiza, a difícil situación pola que atravesa o sector da automoción, con paros constantes por falla de subministración na principal industria, Stellantis, está a pasar factura no comercio de bens a terceiros países, en parte pola caída da produción derivada destes paros. Segundo os datos de comercio exterior recollidos polo Instituto Galego de Estatística (IGE), as exportacións rexistraron en xullo a segunda maior caída do Estado español (-10,9%), cun valor de 1.744 millóns, mentres que as importacións aumentaron na mesma porcentaxe, até os 1.643,9 millóns de euros, o que deixa un saldo comercial positivo de 100,4 millóns de euros, 78,9% inferior ao de xullo de 2020. A automoción, que hai uns meses tiraba das exportacións, representando 35% do total exportado no país, experimenta unha forte caída. As manufacturas de consumo, co téxtil á cabeza, lideraron as vendas ao extranxeiro, con 22,1% do total, pese a caer 15,8% es taxa interanual. No caso da automoción, que representou en xullo 20,4% dos bens exportados, cun volume de 356,5 millóns de euros, experimentou unha contracción de 38,7% respecto dos valores do mesmo mes do pasado ano. O terceiro sector que máis exportou foi o de alimentación, bebidas e tabaco (17,9% do total), que segue a crecer mes tras mes. Desta vez 5,4% interanual, até os 312,2 millóns de euros. Acumulado do ano As cifras melloran no acumulado do ano. Entre xaneiro e xullo, as exportacións incrementáronse na Galiza 23,3%, até alcanzar os 13.077,4 millóns, mentres que o valor das importacións subiu outro 23,8%, ata 11.078,7 millóns, o que arroxa un saldo positivo de 1.998,8 millóns de euros, desta vez, ao contrario do que acontece co mes de xullo (-78,9%), cun crecemento interanual de 20,5%. A automoción, á espera de ver se a evolución á baixa continúa nos próximos meses como consecuencia da chamada 'crise dos microchips', segue a liderar o crecemento das exportacións galegas, aínda que perde forza. Nos sete primeiros meses do ano, as vendas do sector ao exterior representan 26,1% do total (3.406,9 millóns de euros), o que supón 30,9% máis con respecto ao mesmo período do ano anterior. As manufacturas de consumo, que representan 20% do total (2.614,8 millóns de euros), medran 9,7% en taxa interanual, mentres que os bens de equipo (14,6% do total e 1.910,2 millóns de euros), experimentaron un incremento de 52,7% fronte aos datos de 2020. Por destino dos bens, as exportacións á Unión Europea (70,3% do total) presentan en xullo unha taxa de variación interanual de -13,3%. Diminúen as vendas cara ao noso comprador máis importante, Francia (-33,4%), así como cara países como Bélxica (-43,5%) e Polonia (-16,2%). Pola contra, aumentan en Portugal (6,0%), Alemaña (5,1%) e Italia (3,5%), así como cara a países como Grecia (34,2%). Con respecto ao resto de países, destaca o aumento das dirixidas cara Marrocos (26,7%) e a diminución das que teñen como destino o Reino Unido (-45,1%). Un cento de baixas en Stellantis O mesmo día que se coñecían os datos de comercio exterior, Stellantis anunciaba que a suspensión da quenda da fin de semana do sistema 2, o que monta furgonetas e monovolúmenes na planta de Vigo, suporá a recolocación dunhas 650 persoas, mentres que outro cento chegará ao final do seu contrato e non se lles renovará. Así se trasladou na reunión mantida esta segunda feira, 20 de setembro, e que marcou o inicio das negociacións entre a empresa e os representantes sindicais para abordar a eliminación "temporal" desta quenda e determinar cando e con que medidas vai formalizar esa suspensión. A empresa propuxo que a suspensión se faga efectiva a partir do 3 de outubro, último día "programábel", para, deste modo, "axilizar mobilidades e formacións" e para reacomodar actividade.


Summary: A iniciativa do BNG instaba a Xunta a reclamar a creación de tres xulgados de violencia de xénero en Ourense, Lugo e Santiago de Compostela.

O PP votou esta cuarta feira no Parlamento galego en contra dunha iniciativa do BNG para que a Xunta demande ao Estado español a creación extraordinaria de Xulgados de Violencia sobre a Muller, con competencias exclusivas e excluíntes, nos partidos xudiciais de Ourense, Santiago de Compostela e Lugo. O BNG buscará a unanimidade do Parlamento galego para o traspaso da AP-9 e tres xulgados de violencia de xénero "A única esperanza que nos queda en igualdade é que xa queda un día menos de goberno do PP", concluíu con contundencia o portavoz nacionalista de Xustiza, Iago Tabarés, logo que o PP manifestase a súa oposición a esta iniciativa A intención do Bloque era dotar a Galiza destes novos xulgados con competencias exclusivas e excluíntes, é dicir, "que as competencias de violencia sobre a muller estean concentradas nun xulgado e este non teña a obriga de levar outras materias" e poder "garantir a máxima axilidade xudicial e a mellor atención posible ás vítimas". Pontón urxe "activar políticas" contra a violencia machista Tabarés recordou que para conseguir estas novas unidades xudiciais é preciso da participación do Executivo galego, que "ten que facer os seus deberes". "Non pode haber transferencia se a Xunta non as solicita e é a Xunta quen ten que solicitar estes xulgados", recalcou para engadir a continuación que, dende finais do ano pasado, "teñen vostedes un plan global do Tribunal Superior de Xustiza da Galiza alertando do mal estado no que se atopan os xulgados de violencia de xénero galegos". Necesidades dos xulgados galegos Após repasar as necesidades recollidas no citado informe, entre as que citou o incremento de maxistrados e maxistradas e dos cadros de persoal, as prolongacións de xornadas permanentes ou a cobertura das baixas por enfermidade, Tabarés censurou a resposta negativa do Goberno galego. A xuíza de violencia de xénero de Compostela denégalle unha orde de afastamento a unha denunciante de malleiras habituais Segundo manifestou, "o que fixo (o PP) ante este demoledor informe foi suprimir as prolongacións de xornada, é dicir, sobrecargar aínda máis ao persoal que está atendendo este servizo". Na defensa da iniciativa, o deputado do Bloque recordou os distintos acordos unánimes acadados previamente na Cámara galega para solicitar a creación urxente de xulgados específicos de violencia sobre a muller, entre outros, nos tres partidos xudiciais recollidos na proposta nacionalista debatida hoxe, e lembrou de igual xeito que o propio PP reclamara en varias ocasións a creación destas unidades especializadas. Estado e comunidades abordan a actuación contra o machismo "Curiosamente estas peticións eran anteriores ao goberno de M. Raxoi", afeou, para reprobar a continuación a bancada do PP que "resulta vergoñoso como vostedes mudan as súas políticas e as súas demandas en función de quen goberne no Estado español, evidenciando que o importante non son os galegos e as galegas, senón a estratexia do seu partido".


Summary: J.G.M, de 57 anos, quedou baixo o camión, cargado con material pesado.

Un home faleceu na mañá desta sexta feira despois de quedar atrapado baixo o camión que manexaba no interior dunha nave do Polígono das Gándaras, no municipio do Porriño. Segundo informou o 112 Galiza, o sinistro mortal produciuse minutos antes das 9,00 horas desta sexta tal e como indicaron as persoas que contactaron co servizo de emerxencias para pedir axuda urxente. Deste xeito, por parte do Centro Integrado de Atención ás Emerxencias pediuse a colaboración dos Bombeiros do Baixo Miño para liberar á vítima, atrapada baixo o camión cargado con material pesado. Ademais dos bombeiros, avisouse a Urxencias Sanitarias de Galicia-061, así como á Guardia Civil, que investiga os detalles do sucedido. En concreto, sinalaron a Europa Press fontes sanitarias, o 061 enviou ao lugar unha ambulancia de soporte vital avanzado cuxo persoal sanitario confirmou o falecemento no lugar do home, J.G.M., de 57 anos. O fatal suceso prodúcese menos de 24 horas despois de que esta quinta morrese no Pino un operario ao caer do tellado dunha granxa. O pasado día 15 un traballador morría en Coirós cando manipulaba cables de media tensión. Días antes, perdía a vida un mariñeiro ao embarrancar un cerqueiro perto de Baroña. Galiza segue a liderar a mortalidade en sinistralidade laboral. Segundo datos recompilados pola CIG‑Saúde Laboral, neste primeiro semestre de 2019 a suma de accidentes laborais en xornada de traballo (13.878) e in itínere (1.410) que tiveron traballadoras e traballadores na Galiza foi de 15.282, dos cales 14.993 foron leves, 266 graves e 29 mortais (24 en xornada laboral e 5 in itínere). Ademais, duplicamos a media estatal no índice de incidencia dos accidentes mortais: é de 6,05 por 3,24 de media no Estado.


Summary: Unha ópera prima que gaña o premio Álvaro Cunqueiro e que ten como tema o despoboamento, por parte da Coroa de Castela, dos mosteiros bieitos do Reino da Galiza

Non é o máis habitual que un premio do prestixio do Álvaro Cunqueiro para textos teatrais recaia nunha ópera prima como o é esta As desterradas de Carme Varela. A traxectoria da autora pode darnos, porén, unha clave sobre este feito e tamén botar luz sobre como unha primeira peza pode facer gala dun coñecemento tan fondo e detallado sobre o escenario histórico escollido. En primeiro lugar porque Carme Varela non é unha allea ao mundo do teatro, por máis que se teña dedicado a tarefas máis orientadas á xestión que á creación textual. Noutra dimensión, porque a súa participación na asociación O sorriso de Daniel, orientada á preservación e posta en valor do románico galego, converxe co tema desta primeira obra, ideada pensando nestas mesmas actividades. As desterradas / Carme Varela / Xerais / 2021 / 108 páxinas / 16 euros As desterradas cóntanos un drama concreto pouco coñecido no seu marco histórico xeral. O despoboamento, por parte da Coroa de Castela, dos mosteiros bieitos do Reino da Galiza, un proceso feito co fin de espoliar as súas propiedades e sometelos á súa dominación política dentro do contexto da "doma y castración". O caso que nos ofrece a autora é o do mosteiro de San Paio de Albeos, unha localización real perto da raia da que aínda hoxe poden visitarse as ruínas. A chegada dunha carta da raíña Xoana de Castela vén turbar as tarefas cotiás dun grupo de monxas das que pouco a pouco iremos sabendo máis cousas. Entre elas, a existencia dunha abadesa que non é tal ou o proclamado parentesco dunha das freiras co San Paio patrón do mosteiro, pero tamén a existencia doutra tentativa de desterro previa ou o rastro das relacións intensas que mantén a comunidade relixiosa coas aldeas e vilas da redonda, tamén coas do outro lado dunha fronteira que Galiza e Portugal dificilmente aceptaron como válida. Fíase así unha obra sorprendente polo coñecemento histórico da autora, pero tamén pola capacidade de reproducir a vida cotiá dun mosteiro do século XVI, onde a convivencia amigábel e mesmo divertida das freiras contrasta co rastro dunha cultura cristiá que tamén xoga moitas veces a lindar as beiras da ortodoxia, deixando o camiño á rebeldía aberto. Unha peza na que destaca tamén o coidado estilo empregado para representar, sen fidelidades históricas extremas que puidesen afastar o público do seu goce, a fala e xeitos que podían darse nun mosteiro galego do XVI. Unha obra que serve para recuperar unha parte do noso patrimonio e para cubrir cunha imaxinación verosímil os ocos da nosa memoria.


Summary: Unha enorme tromba de agua sorprendeu onte á veciñanza de Compostela que viu como edificios e locais anegados por segunda vez no que vai de ano. Veciños da zona máis afectada lamentaron a pasividade do goberno municipal mesmo co diluvio que padeceron.

"Vivimos unha nova inundación, aneg´ronse casas, as mesmas cada vez, e os do Concello nin veñen, nin chaman nin tan sequera sen informa e, moito menos amañan o problema", sinala un veciño que se dirixiu a este xornal para denuncia a situación vivida durante a noite na rúa Pelamios, unha das zonas máis afectadas polo dioivo que na noite de onte anegou unha parte de Santiago. Desde o barrio puxéronse en contacto co Concello en repetidas ocasións e lamentan non ter obtido resposta, malia a contundencia da tromba de auga. A tromba de auga sorprendeu á veciñanza pouco despois das dez e media da noite e en só vinte minutos rexistráronse máis de vinte litros por metro cadrado. Os bombeiros tiveron que efectuar máis de vinte saídas por inundacións e avisos da veciñanza mais, en especial na zona que vai desde a Facultade de Económicas ao Carme de Abaixo as augas entraron en casas, garaxes e locais comerciais xa afectadas por segunda vez neste ano. O Multiusos do Sar, outra das zonas máis afectadas, tivo que pechar as instalacións polos efectos da tromba de auga.


Summary: O cadro de persoal da empresa e as empregadas das compañías externas que traballan para os estaleiros de Ferrol e Fene fixeron unha acción simbólica pendurando os seus buzos no perímetro do complexo.

O sector naval da comarca de Ferrol volveu saír hoxe á rúa para reivindicar o mantemento do emprego e, polo tanto, exixir ás autoridades que negocien para que Navantia poida ter carga de traballo. Os estaleiros de Ferrol e Fene, cun cadro de persoal xa moi reducido con respecto aos bos tempos polas moitas reconstrucións que padeceu o sector e, ultimamente, polas prexubilacións aceleradas daquelas operarias e operarios maiores de 61 anos, están moi tocados. Por iso, e vendo como se presenta o futuro no caso de que non haxa traballo, tanto o persoal da factoría como o das empresas auxiliares (que son moitas) fixeron unha protesta para reclamar un traballo que lles permita seguir traballando. Como noutras ocasións no pasado, a xente saíu ao perímetro dos complexos industriais para pendurar dos fechamentos os seus 'buzos', ou roupa de faena, dando visibilidade ao conflito laboral que viven. Malia que en espírito estaba practicamente a totalidade do cadro de persoal interno e externo, a acción estivo protagonizada só por unha vintena de delegados sindicais dadas as circunstancias do risco para a saúde. Un pouco antes de botar man deses 'buzos' cos que traballan e que teñen unha clara significación na comarca de Ferrolterra, a representación acudiu ao Consistorio ferrolán para deixar no balcón a pancarta co lema "Investimento en Navantia = Emprego na comarca. Carga de traballo xa". Entre outras cuestións, veñen reclamando a construción do agardado dique cuberto, ademais de novos contratos. Polo de agora hai unha única obra en carteira para a Armada australiana. E se non hai faena, haberá despedimentos nas auxiliares.


Summary: En Marea perdeu 67.000 votos desde o 20D e foi superada polo PSOE como segunda forza. O PP foi a formación máis votada en 302 concellos, os socialistas en 10 e as marés en dous.

Finalmente houbo 'sorpasso', mais foi en Galiza, non no Estado, e foi o PSOE quen superou as candidaturas do que se deu en chamar 'nova política' e non ao revés. Os socialistas recuperan nas eleccións do domingo a segunda posición que lle tirara En Marea nos comicios do 20 de decembro. Por unha diferenza pequena, certo, de apenas mil votos (345.253 tivo o PSOE por 344.143 de En Marea) e unhas poucas décimas (22,25% fronte ao 22,18%). Mais unha diferenza que se alarga e ensancha se comparamos estes resultados cos do 20 de decembro, cando as marés superaran os socialistas por 60.000 votos e catro puntos. Seis meses despois, En Marea perde perto de 70.000 votos, 1 deputado en Ourense (foi para o PP), 1 senador na Coruña (para o PSOE) e fica terceira, detrás dos socialistas. Perder esa segunda praza inhabilita a estratexia de acudir ás eleccións galegas presentándose como a principal forza alternativa ao PP, a opción de referencia para derrotar os de Feijóo. Na principal cidade galega, Vigo, o PP arrebatoulle a En Marea o primeiro posto Se o 20D os bos resultados de En Marea cabalgaran a lombo do apoio nas cidades, agora é nesas mesmas cidades onde a coligazón amosa tamén un importante retroceso electoral, nomeadamente naquelas onde goberna desde as municipais de 2015. Das sete principais cidades do país En Marea é segunda forza en cinco, pasando noutras dúas a ser terceiros. O 20D fora segunda en seis cidades e nunha, Vigo foi a máis votada. O 26X perdeu apoio en todas. Gobernos do cambio Vén de se facer un ano dos denominados 'gobernos do cambio', que en Galiza teñen como referentes as cidades da Coruña, Santiago de Compostela e Ferrol. Os resultados do domingo testemuñan un retroceso electoral a respecto de hai seis meses, nalgúns casos moi acusado. Na Coruña o apoio a En Marea caeu 4,6 puntos: do 31% do 20 de decembro ao 26,36% do 26 de xuño. Polo camiño, 8.000 votos menos. Na cidade herculina o PP aumentou até o 35,98% e os socialistas recuperaron terreo ao pasar do 19,6% das anteriores xerais ás 22,16% do domingo. Uns 2.700 votos foi os que perdeu En Marea en Compostela entre estas dúas eleccións xerais. Se daquela tivera o 28,3% dos apoios agora apañou o 24,5%, case 4 puntos de queda. O PP reafirmouse como a principal forza da capital galega, recuperando 4,5 puntos desde o 20 de decembro e atinxindo case o 40% dos apoios. O PSOE aumentou en 2,6 puntos e logrou un 20,3% dos sufraxios. O 20D En Marea fora segunda en seis cidades e nunha, Vigo, foi a máis votada. Desta volta, foi segunda en cinco e terceira en dúas En Ferrol, outra das cidades galegas gobernadas polas marés, tamén houbo importante descenso en apoios: do 30,6% ao 27,4. Aquí os populares volveron ser a forza máis votada, co 36,7% dos votos emitidos (32,5% tiveran hai seis meses) e os socialistas pasaron do 19,4% do 20 de decembro ao 21,4% deste domingo. Retrocesos Esta tónica foi a que se repetiu no resto de cidades galegas, nomeadamente en Ourense e Lugo, onde En Marea perdeu a posición de segunda forza que obtivo o pasado 20D, en favor do PSOE. En ambas as dúas o PP foi a lista máis votada, con porcentaxes que superan o 40%. As candidaturas da unidade popular ficaron en Lugo cun 21,4% (24,6% tiveran o 20 de decembro) e en Ourense atinxiron o 21% fronte ao 24,2 de hai seis meses. Na principal cidade galega, Vigo, o PP arrebatoulle a En Marea o primeiro posto. A coligazón perdeu 9.000 votos e do 33,9% dos votos que tivo na anterior cita coas urnas pasou agora a ter o 30,3 por cento. No entanto, o PP pasou do 27,5% ao 31,2% e os socialistas recuperaron case 2 puntos e attinxiron o 23,9% dos votos. En Pontevedra reproduciuse a tendencia do resto das cidades galegas: aumento de apoios ao Partido Popular, que se consolida como principal forza (case o 37%), descenso de En Marea (pasa do 26,6% ao 23%) e recuperación socialista (aumentou 2,3 puntos e obtivo o 22,3%). Mapa azul O mapa de Galiza após os comicios dos domingos está tinxido do azul, a cor do Partido Popular. Este partido foi o máis votado en 302 dos 314 concellos que hai no noso país. Os socialistas lograron ser a forza con máis papeletas en 10 municipios (Dumbría, As Pontes, Fornelos, Carballeda de Avia, Entrimo, Calvos de Randín, Petín, Parada de Sil, Pedrafita e A Illa de Arousa). En Marea, de por parte, foi primeira forza política nestas eleccións en dous concellos: Cangas do Morrazo (38,13%) e O Grove (33,7%). Retroceso nacionalista Non deixou este 26X bos resultados para o BNG, como recoñeceu a propia portavoz nacional na valoración da noite electoral. Os mellores resultados do Bloque este domingo foron en concellos como Allariz (19,6%), Moeche (onde foi segunda forza, cun 15,4%) ou San Sadurniño (12,3%). Entre as sete grandes cidades o mellor resultado dos nacionalistas foi en Pontevedra, cun 5,17% dos apoios.


Summary: O Colectivo de presas e presos políticos na ditadura presentou un informe ao Consello da Memoria Democrática do Concello da Coruña esixindo a eliminación da simboloxía franquista que perdura na cidade herculina. O ex presidente da Xunta e ministro de Franco, Manuel Fraga Iribarne; o tamén ministro do réxime Laureano López Rodó; o ex alcalde da Coruña e axente activo da represión no Barco de Valdeorras Serxio Peñamaría de Llano; ou o militar golpista Constantino Lobo son algúns dos nomes vinculados ao fascismo que conservan as súas distincións.

A finais dos anos 80, Os Resentidos publicaron un álbum do que un dos seus temas estrela era Galicia, sitio distinto, popularizando unha expresión que co tempo acadou aura incluso de icona pop. Mais, após tres décadas daquel lanzamento de Reixa e os seus, o Colectivo de Presas e Presos Políticos na Ditadura achan que A Coruña tornou nese "sitio distinto", debido a que comeza a ser unha ínsua na que as distincións e homenaxes a persoas vinculadas coa ditadura perduran ao longo do tempo, mentres que o resto de concellos do país "apostan pola xustiza e a reparación" facendo desaparecer os seus nomes do rueiro ou os libros de honra. Por iso, fixeron entrega ao concelleiro de Cultura, Educación e Memoria Histórica da cidade herculina, Xesús Celemín, dunha "documentación que xustifica a retirada desa simboloxía franquista", segundo explica a Nós Diario Manuel Monge, do Colectivo de Presas. O grupo correspondía así á invitación da Concellaría para achegar documentación co fin de lograr esa eliminación e participar no grupo de traballo constituído dentro do Consello da Memoria Democrática da cidade. O perenne caso do "camarada Fraga" A primeira referencia dese informe de 24 páxinas do que fixeron entrega "está estruturada en doce aspectos que parecen fundamentais para comezar, como son os casos de Fraga e de Laureano López Rodó", apunta Monge. O proceso de retirada de distincións na cidade herculina de ambos os dous ministros franquistas ameaza con perpetuarse, pois o Concello continúa sen actuar após nove meses desde que se votase favorablemente no pleno a iniciativa de 29 presos políticos do franquismo, que no manifesto Non queremos ao 'camarada' Fraga como fillo adoptivo definían o fundador do PP como un "servidor do franquismo que nunca manifestou arrepentimento nin pediu perdón". Manuel Monge pon como exemplo neste sentido como se actúa noutras localidades galegas: "En Ferrol, co voto favorable do PSOE e a beizón expresa do seu líder, Gonzalo Caballero, eses recoñecementos xa non existen. E en Compostela, tamén co voto a favor do PSOE, retiráronlle o título de fillo adoptivo a López Rodó". Desde o Colectivo de Presas e Presos Políticos na Ditadura engaden que "se vivise, alguén como Fraga sería citado a declarar pola xuíza arxentina María Servini no marco da querela arxentina por crimes contra a humanidade, que non prescriben". Ademais, consideran que "non hai outro caso en todo o Estado español" como o de Fraga Iribarne, no que "un ministro dunha ditadura chegue a ocupar cargos de responsabilidade política cando se conquista a democracia". Por tanto, "como servidor do franquismo e ministro dunha ditadura criminal", estiman que Fraga "non merece ningún tipo de recoñecemento social, nin a distinción de Fillo Adoptivo da Coruña". O Concello promete "traballo", mais "depende do orzamento" O concelleiro de Cultura, Educación e Memoria Histórica da cidade herculina, Xesús Celemín, conta para Nós Diario que a reunión co Colectivo de Presas e Presos Políticos foi "moi ben", e resalta o "compromiso" do seu departamento en cuestións como conseguir que a Casa Cornide sexa declarada Ben de Interese Cultural e "se devolva ao Concello". Tamén aseverou estar "actuando na comisión de traballo, na que participa o Colectivo de Presas e Presas, para a retirada da simboloxía franquista na cidade", e aclarou que existe tamén outra comisión coa Universidade da Coruña "que vai ser a que desenvolva a parte xurídica". Xesús Celemín apunta tamén a outras "actuacións puntuais" e "distintas actividades cos colectivos que traballan na Memoria Histórica", mais "dependerá un pouco do orzamento". Cuestionado sobre a presenza de cadros de alcaldes franquistas no Concello da Coruña, o concelleiro revela ter ese asunto "sobre a mesa": "Estamos en proceso de documentar todos os expedientes de cada unha das persoas, para despois diso tomar as decisións pertinentes. Ao mellor o que se fai no referente a eses alcaldes que se atopan na planta nobre é reestruturalos para que os da ditadura estean nunha parte diferente, mais aínda queda estudar moito máis todas as opcións e as posíbeis decisións que se adoptarán no futuro". A situación de privilexio dos alcaldes fascistas no Pazo de María Pita resulta "inaceptábel" para Manuel Monge, que esixe que eses retratos, ou outros como os de Mario Muslera, Martínez Anido ou Calvo Sotelo, "desaparezan" do salón "onde casan os cidadáns coruñeses", pois "non se pode manter este agravio por máis tempo".


Summary: Fixeron falta catro debates exprés entre os líderes parlamentarios para que o socialista gañara un asalto a Feixoo. O presidente patina por vez primeira diante do aspirante.

Andaba Feixoo, nado no mundo rural, revelando o ADN das galegas e dos galegos e mallando en Antón Sánchez -a quen insistentemente se referiu como Vázquez, alguén saberá por que- a conta dunha política fiscal que a ollos do presidente está dirixida por Robin Hood e non por Valeriano Martínez, e sobre a que o portavoz dos comúns parecía desorientado –"o IBI e as taxas da auga non dependen da Xunta, señor Vázquez" –; parecía o presidente tan satisfeito de si mesmo por non terse comportado como o abusón de maioría absoluta diante dun Villares que se estreaba despois de semanas calado pola regra parlamentar que pon en off aos grupos minoritarios (hoxe tocoulle ao Bloque), tanta confianza e seguridade en si mesmo traizoou a Feixoo no remate da súa intervención contra Caballero, a quen viña tombando combate tras combate. Feixoo ten puntos fracos, e esta cuarta na sesión de preguntas ao Presidente esvarou por falar de máis de si mesmo e do seu Goberno... Pensou Feixoo que tiña outra vez a Caballero contra as cordas despois de que Antón Vázquez Sánchez tivese dedicado a súa intervención a criticar a política do PP no mundo rural e agora vén o líder socialista a cuestionarlle que nada tiveran feito nas cidades. Sorría Feixoo, preparado para o ataque, pensando que atopara a fenda da contradición entre os novos socios do Goberno de Madrid. Tan rápido, tan fácil. "Aclárense. Non se pode acusar ao PP de non atender o rural e acusalo á vez de non atender as cidades. É imposíbel...", dicía o presidente mentres se lle ía apagando a voz e nas filas da oposición escoitábanse os risos. Si se pode. "Escoite as galegas e aos galegos. O domingo, o 54% votou por un novo goberno progresista no país, e as dereitas ficaron no 44%. É un país que quere avanzar", respondeu Caballero no seu primeiro gran momento parlamentario grazas a un esvarón de Feixoo. O presidente reaccionou como político ferido. Cuspiu diante de Caballero un eloxio a Leiceaga, que marcha "porque vostede non atura os mellores ao seu lado". E díxolle tamén: "Non foi humilde na vitoria abril, e é patético ser soberbio na derrota. Non faga o ridículo". Caballero xa non tiña quenda de réplica. Ruborizouse por decencia e despois gozou do momento. Feixoo é capaz de colocar 'patacón' nunha frase para subliñar a seu orixe rural, e quen de responder á cita dun cun título dun filme en inglés: Apocalipse Now, pode asegurar que o leite, o viño, a carne e a parcelaria van mellor que nunca sen que lle trema a voz, tamén sabe soster que Valeriano é Robin con arco e todo utilizando unha artimaña dialéctica segundo a cal a presión fiscal é máis progresista que durante o bipartito porque "o PP baixa os impostos ás rendas baixas, mentres mantén unha taxa máis alta (que a do bipartito) no imposto de Patrimonio". Tan fácil, tan rápido. O mesmo todo é mentira segundo a bancada desde a que se mire o Goberno da Xunta. O vicario e o perdón aos ricos Mira Antón Sánchez e di que Feixoo é "un vicario das multinacionais" porque "usa o DOG para que gañen outros o que perde a xente do común", porque "entrega o vento e a terra", porque "non defende o territorio". Mira Luís Villares e di, cando lle toca falar, algo tímido (normal, falta de costume), que Feixoo lles "perdoa aos ricos e renuncia aos recursos que farían falta para facer xustiza". E di que a xustiza social empeza na xustiza tributaria. E mira Feixoo é di que non, que todo é mentira, que el naceu na aldea, non esqueceu dicir 'patacón', coñece o ADN dos galegos, que no rural non se está a producir o holocausto que di Sánchez que dixo Oliver Laxe, que en Sergude inaugurarán unha granxa escaparate, que non sei como algúns aínda se atreven a ir polo rural. Igual é certo que é mentira todo o que se escoita nestes cara a cara exprés no Parlamento. Mais non hai dúbida de que Feixoo saíu da sesión preocupado e Caballero, crecido. A garabata do aspirante xa se parece máis á do presidente. É ese camiño da centralidade que ambos recorren xuntos.


Summary: A través desta figura inexistente a Xunta de Galiza vén de nomear profesor@s funcionar@s de carreira cuxa tarefa será realizar substitucións nun radio de 50km.

A CIG-Ensino segue a denunciar os "brutais recortes" nos cadros de persoal levados a cabo pola consellaría de Educación neste inicio de curso. Aliás, alerta do nomeamento de 55 profesor@s funcionari@s de carreira –sen destino concreto-- baixo a figura inexistente de "substitut@ de zona". Segundo a CIG-Ensino, estas persoas terán que desenvolver –case con toda seguridade-- tarefas de substitución nun radio de 50 quilómetros. Así mesmo, o aumento do horario lectivo d@s profesor@s e do número de materias a impartir pol@ mesm@ docente está a mudar o perfil das prazas solicitadas polos centros provocando que moitas aulas sexan impartidas por profesorado non especialista na materia. Así acontece con Lingua galega, Filosofía ou Debuxo. A CIG asegura, asemade, que neste inicio de curso algúns dos centros están a superar o número de alumnado por aula –fixados pola lei en 25 e 30 en primaria e secundaria, respectivamente-- malia o "compromiso de Feijóo de non ampliar os rateos", afirman no sindicato nacionalista. Esta segunda, a Plataforma galega na defensa do ensino público ten convocada unha concentración ás 11.30h perante a consellaría de Educación –coincidindo co comezo de curso en secundaria.


Summary: O 12 de xaneiro este concello madrileño acollerá a Gala de circo para la paz en Palestina, organizada polo Festiclown e Pallasos en Rebeldía e na que participarán Leo Bassi ou Amparo Sánchez.

Rivas Vaciamadrid acollerá o vindeiro 12 de xaneiro a Gala de circo para la paz en Palestina, organizada polo Festiclown, Pallasos en Rebeldía e o propio concello madrileño. Será o comezo da Caravana solidaria a Gaza na súa edición 2013, un conxunto de actividades para recaudar fondos en apoio a Palestina. O Auditorio Pilar Bardem será o escenario no que se desenvolverá unha gala na que participarán Leo Bassi, Amparo Sánchez -Amparanoia-, Tortell Poltrona, Capitán Maravilla ou Wilbur, entre outros, e que será presentada por Pablo Superestar e Dimitri (Iván Prado). As entradas xa está á venda. Previamente, celebrarase una gala infantil na que actuarán Tortell Poltrona, Javi Javichy e Kanbahiota, entre outros. A cantidade recaudada coas dúas galas destinarase á celebración dunha caravana solidaria a Gaza en 2013. O Festival Internacional de Clown de Galicia é un proxecto polo desenvolvemento do clown a partir da cultura e da participación cidadá. Organizou doce edicións en Galicia , unha en Palestina e outra en Wirikuta (México), coa participacións de centros de artistas (Leo Bassi, Jango Edwards, Pepe Viyuela, Claire...). En 2012 non puido levar a cabo o festival en Galicia ante a falta de apoio das administracións públicas.


Summary: Hungría, Eslovaquia e outros Estados, sinalan fontes diplomáticas, piden un trato diferenciado. Fontes da OPEP indican que os países exportadores non farán máis esforzos para axudar Occidente.

Os Estados da Unión Europea (UE) seguirán negociando durante a semana para tentar lograr a unanimidade necesaria para prohibir todas as importacións de petróleo ruso ao seu territorio. Bruxelas negocia novas sancións a Rusia mentres o euro segue a perder valor A proposta detallada pola presidenta da Comisión da UE, Ursula von der Leyen, sobre o sexto paquete de sancións, foi examinada polos Estados membros ao longo desta semana. O obxectivo de von der Leyen era lograr un acordo antes desta fin da semana. O paquete de sancións prevé un embargo a todas as importacións de petróleo ruso á UE por calquera vía, cun período de transición de seis meses no caso do cru e de oito para os produtos refinados. Porén, a excepción prevista para que Hungría e Eslovaquia puidesen atrasar un ano a súa aplicación complicou as negociacións porque o prazo resultaba insuficiente a ollos destes países, e queren atrasalo até 2024. Outros Estados membros pediron ese trato diferenciado, algo que a República Checa logrou xa consolidar no texto para si. Que consecuencias terá o "embargo total" de petróleo ruso que prepara a UE? O encontro concluíu sen acordo tras unha hora e media de debate no que quedou constancia de que Hungría reclama "máis garantías" sobre as alternativas de subministración ou compensacións por romper co fluxo ruso, indicaron diversas fontes diplomáticas. Os contactos "a todos os niveis continuarán a principio de semana" co obxectivo de alcanzar "canto antes" un acordo, engaden outras fontes europeas, que insisten en que as cuestións pendentes non son tanto "políticas" como "técnicas". A OPEP non rescatará a UE A Organización de Países Exportadores de Petróleo (OPEP) non ten intención de aumentar a produción para frear a suba dos prezos da enerxía, no medio das sancións de Occidente contra Rusia, segundo reportou este sábado o diario británico The Daily Telegraph, citando fontes do sector. Os EUA buscan na importación desde Venezuela a alternativa ao petróleo ruso Nas circunstancias excepcionais que hai detrás da actual escalada de prezos atópanse o inesperado e forte reponte da demanda tras a pandemia e o desenvolvemento da operación militar rusa en Ucraína, segundo o medio. Isto xerou que a OPEP, a pesar das repetidas peticións dos Estados Unidos de América, non queira prexudicarse economicamente aumentando a produción, xa que isto reduciría o prezo. Non hai practicamente ningunha posibilidade de que a OPEP faga máis para axudar a Occidente a contrarrestar a Rusia, indicou o medio citando ás súas fontes. En cambio, mantense á marxe, esperando a ver onde caen as fichas, agregou.


Summary: O racismo non é algo ao que poidamos permanecer indiferentes: non apoiar a minoría é pórse inmediatamente do lado do forte. Todas e todos nós debemos erguer a voz para que as cousas cambien, para rachar coas fronteiras, derribar os muros e comezar a pensar que todas e todos somos un, e que a evolución da sociedade radica na diferencia entre iguais.

Pasar a mellor vida, un eufemismo que substitúe a morrer co fin de ocultar o significado desta última. Ese significado considérase negativo debido á perda dunha persoa que, en vez de morrer, acabando así a súa vida, comeza outra mellor no que se supón o máis alá. Home de cor, un eufemismo que substitúe a home negro co fin de suavizar a súa connotación negativa. O significado negativo que implica unha cor, coma se ter a pel dun xeito ou doutro determinara a valía dunha persoa que sente, pensa e razoa por si mesma e que é tan capacitada e valiosa coma calquera outra, sen estar condicionada por unha cor da que debería estar orgulloso. O racismo é algo que en pleno século XXI, dinnos, está case erradicado. E así debería ser, pero non o é. Non pode estar erradicado cando perdura unha mentalidade que rebaixa a xente doutra raza, coma se non fosen todas elas iguais, cando miles de persoas se ven obrigadas a fuxir da súa nación, da terra en que viviron todos os seus antepasados, debido aos conflitos causados por eses mesmos que agora non lles dan refuxio alegando que son violentos, pero, quen é o violento, o que foxe ou o que fai fuxir? Non pode existir a igualdade cando en países coma Estados Unidos membros do corpo de policía, que se supón defende os intereses de todas e todos os seus cidadáns, discriminan as minorías raciais e étnicas e incluso matan persoas por culpa deses prexuízos, quedando impunes grazas á acción (ou inacción) dunha xustiza cega e manca, que non é quen de nivelar a súa balanza cando só ten un brazo para o facer. Quen é o violento, o que morre ou o que asasina? O que permite que se mate ou o que denuncia a violencia? Como poden dicir que xa non existe cando o presidente do país con máis peso político do mundo fai declaracións claramente xenófobas sen que ninguén por parte da comunidade internacional mova un só dedo nin diga unha soa palabra? Escúdanse en que xa non hai feitos que destaquen, pero non se di que segue existindo esa mentalidade baseada na barbarie. Non se di que o cidadán mira mal o seu veciño do lado polo feito de que non é igual ca el, porque é negro ou leva hijab, ou simplemente ten un acento que non é ao que está habituado, só por ser diferente. Só porque a este cidadán se lle inculcaron uns valores anticuados e estancados na xenofobia, cando o que se debería estar a facer é promover a xenofilia e defender aquelas minorías que estean sendo discriminadas. O que se debería facer é eliminar a hipocrisía dalgúns, que admiran a aquel actor afroamericano ou musulmán famoso pero, pola contra, infravaloran as persoas que pertencen a esa mesma cultura pero non son famosas nin aclamadas polo gran público. Dalgúns que si queren aceptar os inmigrantes, pero só os que traen diñeiro. Deberíase acabar con todas as mentiras que son lanzadas contra estas minorías, co triste pensamento dunha parte da sociedade de que aqueles que veñen co único obxectivo de asegurar a súa supervivencia veñen roubar postos de traballo; ca falsa idea de que se os soldos son tan baixos é debido a que estas persoas os aceptan, no canto de pararse a pensar que quizais sería mellor protestar xuntos para que o soldo suba, non só para o seu colectivo, senón para os dous. Porque á fin e ao cabo, os dous son o mesmo, seres humanos, que pertencen a un mesmo mundo, sen diferenciación entre o primeiro e o terceiro. Seres humanos que deben estar por riba de calquera tipo de fronteira, sexa unha liña sobre un papel, unha barreira étnico-cultural ou un muro levantado con ladrillos feitos do odio de quen ten medo a que a xente se decate de que non hai diferenza entre ningunha persoa, e que, se a hai, é porque se están a facer mal as cousas. O racismo non é algo ao que poidamos permanecer indiferentes: non apoiar a minoría é pórse inmediatamente do lado do forte. Todas e todos nós debemos erguer a voz para que as cousas cambien, para rachar coas fronteiras, derribar os muros e comezar a pensar que todas e todos somos un, e que a evolución da sociedade radica na diferenza entre iguais. Se facemos iso, chegará un día en que os eufemismos de cor finalmente pasen a mellor vida. Se non o facemos, o famoso "I have a dream" de Martin Luther King pode transformarse en pesadelo.


Summary: No auto dise que os 9 procesados eran un "entramado" para "enaltecer, xustificar e promocionar o terrorismo" citando como evidencia os actos de homenaxe aos 'Mártires de Carral'.

O Xulgado de Instrución nº6 da Audiencia Nacional, que instrúe a causa contra 9 independentistas no marco da 'Operación Jaro', desestimou o recurso presentado pola defensa de Causa Galiza, unha decisión que as persoas procesadas cualifican como que "declara ilegal a todos os efectos" a plataforma independentista creada en 2007. Fontes das persoas imputadas comentaron que calquera recurso a presentar tería que ser perante o Tribunal Constitucional, paso que desbotan. "Non hai posibilidade de que prospere". No auto, a Audiencia Nacional considera que estes 9 independentistas imputados constituían un "entramado" para difundir "ideas que tenden a xustificar o uso da violencia como instrumento para a independencia", empregando para tal fin Causa Galiza. Como evidencias aponta os actos de celebración do Día da Galiza Combatente entre o 2013 e o 2015, así como "actividades nas que se enaltece, xustifica e promocióna o terrorismo como os actos celebrados o 26 abril 2015", referíndose ás homenaxes aos 'Mártires de Carral'. As persoas encausadas nesta causa anuncian que en breve realizarán unha comparecencia de imprensa para avaliar o que cualifican de "ilegalización".


Summary: O historiador Manuel Pazos Gómez presenta este venres en Carral A República da Berxa, un repaso pola vida do último alcalde republicano de Mesía, Antonio Gómez Carneiro. Falamos co seu autor.

Carral acollerá este venres unha nova presentación do libro A República da Berxa. Antonio Gómez Carneiro e o seu tempo, unha investigación do historiador Manuel Pazos Gómez. Antonio Gómez Carneiro foi alcalde de Mesía durante a Segunda República, despois do golpe de Estado de 1936 permaneceu sete anos agochado ata que se entregou ás autoridades franquistas, e en 1947 volveu ser detido, acusado de axudar a Foucellas e outros guerrilleiros, e pasou seis anos na cadea. Morreu en 1979, convertido nun símbolo do republicanismo en toda a comarca de Ordes. Na presentación (ás 20:30 horas na Casa da Cultura de Carral), organizada pola Asociación Cultural Cultura Aberta, participará o propio autor, acompañado do profesor da USC Emilio Grandío e de Mini e Mero. Manuel Pazos, membro da Asociación Cultural Obradoiro da História, de Ordes, levou a cabo unha importante recollida de documentación sobre a historia contemporánea da comarca. Así chegou á historia persoal de Antonio Gómez Carneiro, "unha figura importante" -destaca- "porque a través da súa figura pode coñecerse a evolución social e política dun concello rural como Mesía e por extensión de todo a comarca de Ordes durante todo o século XX". Foi unha persoa comprometida co republicanismo e cos valores republicanos durante toda a súa vida. Emigrou a Bos Aires moi novo, dise que para evitar o servizo militar. Alí formouse cultural e politicamente, participando na Unión Galaico Americana. Á volta, atópase de novo co turnismo e coa ditadura de Primo de Rivera, unha realidade moi distinta á que coñecera en Arxentina e decátase das posibilidades que Galicia e España estaban a perder. As súas dúas prioridades cando chega eran a cultura e a educación. El vén comisionado para montar unha escola de emigrantes porque na parroquia da súa muller non había escola. Era un republicano de esquerda moderada. En 1934 foi alcalde polo Partido Radical, trala vitoria das dereitas nas eleccións. E en 1936 foi alcalde por Unión Republicana, dentro da Fronte Popular "Por que se volve republicano?" -apunta Manuel Pazos- "Porque a crise social, a crise política, a crise democrática que existía no turnismo e na ditadura, estaba asociada á Monarquía". Era un republicano de esquerda moderada. En 1934 foi alcalde polo Partido Radical, trala vitoria das dereitas nas eleccións. E en 1936 foi alcalde por Unión Republicana, dentro da Fronte Popular. "No seu primeiro período na alcaldía non puido facer demasiado, máis que loitar co control caciquil que se producía a través do secretario do Concello, unha figura que daquela tiña moitísimo poder. Si crea algunha escola, carterías para o servizo de correos, arranxo de camiños e demais", explica. "Cando a Frente Popular gaña as eleccións, el regresa á alcaldía e aí si que afianza a súa loita contra o caciquismo, incrementando a asistencia para pobres, contratando mestres, ou melloras veterinarias", engade. O alzamento militar de 1936 obrígao a agacharse para salvar a vida. Permanece seis anos refuxiado nun zulo soterrado baixo unha casa na parroquia de Gonzar do Concello do Pino. Non saía de alí agás nalgunha ocasión na que se disfrazaba para que non o recoñeceran. Mentres el permanecía escondido, a súa muller tiña que presentarse todos os xoves no cuartel da Garda Civil de Curtis onde a retiñan horas e horas para que dixera onde estaba o seu home, deixando os seus fillos ao coidado dos veciños. Finalmente, en 1942 entrégase, é procesado polo Tribunal Regional de Responsabilidades Políticas e é enviado ao cárcere da Coruña. Non foi esta a última vez que foi preso. En 1947 é acusado de axudar os guerrilleiros Manuel Ponte e Foucellas e é enviado ao penal de El Dueso, en Santander, outros seis anos. Nunha nota manuscrita do 23 de abril de 1947 relataba como lle arrincaran as unllas dos pés, rompéranlle varias costelas e tivérano varios días sen comer. "Cando sae do cárcere en 1953 el segue sendo republicano e segue sendo un símbolo do republicanismo en Mesía", conta Manuel Pazos. "El poñía o traxe, collía o coche de liña e marchaba á Coruña para participar en tertulias políticas ou culturais, nas que coincidía con moitas das persoas coas que coincidira na cadea. A pesar das dificultades, el facía a súa vida normal, acudía a xuntanzas con vellos republicanos, e mesmo a encontros clandestinos con comunistas, aínda que el non era do PC", explica. "Era un home de moito carácter e tivo algún enfrontamento con algún crego. Neses casos, cando tiña que pasar por algún acareo xudicial chegaba a afirmar publicamente: 'Eu son republicano, pero por iso xa paguei cadea seis anos, non teño por que seguir pagando por iso'", engade. "Cando tiña que pasar por algún acareo xudicial chegaba a afirmar publicamente: 'Eu son republicano, pero por iso xa paguei cadea seis anos, non teño por que seguir pagando por iso'" "Cando existe unha persoa así nunha aldea, coa súa cultura, é respectada tanto pola xente de esquerdas coma de dereitas", afirma Manuel Pazos. Nos anos seguintes Gómez Carneiro seguiu traballando no seu muíño, foi tratante de madeira e impulsou a concentración parcelaria en Mesía. Loitou tamén por conseguir unha turbina para levar a luz a varios lugares da zona, e a partir do muíño da Berxa, situado á beira do río Samo, instalou unha das máis importantes centrais hidroeléctricas da bisbarra ordense naquel tempo, a Central Berxa. "Ao falar da República da Berxa quería referirme a esa república da dignidade que el mantivo durante toda a súa vida" "Sempre foi un home coñecido, pero nunca se escribira un libro sobre el, recollendo con detalle a súa historia persoal", destaca o historiador, que sinala que "ao falar da República da Berxa quería referirme a esa república da dignidade que el mantivo durante toda a súa vida". Libros coma este non só afondan no coñecemento dunha persoa concreta, senón que axudan a explicar mellor o pasado de todo un pobo e tamén o presente, subliña Manuel Pazos, que salienta que "a historia nunca se repite exactamente, pero si algún dos seus fenómenos". "O bipartidismo ten un antecedente, que é o turnismo. Tamén se repite a fraude electoral que existía a comezos de século, que se facía a través do famoso artigo 29. Hoxe faise a través da lei d'hont ou a través das modificacións da lei electoral para beneficiar un partido. Parécenos que a situación política que vivimos é nova, e non o é tanto", di. De igual xeito, fai fincapé na importancia do traballo de recuperación e difusión da historia contemporánea, sobre todo daquela que foi silenciada pola ditadura franquista: "A teima de moitas das persoas que traballamos na recuperación da memoria histórica é que se faga xustiza para estas persoas que non se puideron defender, e publicitar o que pasou para vergoña dos culpables do sucedido naquel tempo e dos políticos actuais que seguen empeñados en que a memoria hai que borrala ou esquecela".


Summary: O comité clínico sitúa Compostela no nivel 'extremo' de alerta e os concellos da Coruña e Ourense pasan á categoría de 'medio alto'. Por outra banda, limítanse en todo o país as visitas a usuarias de residencias a unha por semana, e esténdese o feche perimetral na fronteira con Portugal até o 31 de xaneiro. Non se restrinxe a mobilidade por franxas de idade nin en base a outros criterios, mais Sanidade fai unha chamada ao "autoconfinamento" e pide limitar o contacto con persoas non conviventes.

O Goberno galego incrementa as medidas de prevención ante o aumento de casos de coronavirus rexistrado no país tralas festas de Nadal. Con todo, as restricións aprobadas son menos duras que as que puxo sobre a mesa a Consellaría de Sanidade ao longo desta semana. O presidente galego, Alberto Núñez Feixoo, descartaba a primeira hora da mañá un novo confinamento na Galiza, decisión pola que optaron nas últimas datas algúns países da Unión Europea, alegando que "non é necesario dende o punto de vista epidemiolóxico". Así mesmo, após a reunión mantida polo comité clínico na tarde desta sexta feira, desbotouse a proposta de limitar a mobilidade nas áreas máis afectadas por franxas de idade. Pese a isto, o conselleiro de Sanidade, Julio García Comesaña, instou ás galegas e galegos a "autoconfinarse" e unicamente abandonar o domicilio por "cuestións esenciais", ao tempo que pediu limitar o contacto con persoas non conviventes para "tratar de frear esta dispersión do virus" que se está a producir nas últimas datas. "Canto máis tempo fiquen na casa, mellor para eles e para a sociedade", apuntou tamén o presidente Núñez Feixoo. "Debemos limitar as saídas do domicilio para tratar de frear esta dispersión do virus que se produciu dende o Nadal", apuntou García Comesaña A respecto da mobilidade exterior, a Xunta decidiu estender até o 31 de xaneiro o feche na fronteira co norte de Portugal, que nas últimas datas aumentou considerabelmente a incidencia do virus: "Preocúpannos especialmente os enclaves de Verín e Tui", explicou García Comesaña. O conselleiro salientou tamén que, durante o período natalicio, rexistráronse 2.513 sancións polo incumprimento das limitacións na Galiza. "A meirande parte das galegas actuou con responsabilidade e agradecemos o seu esforzo, mais un número importante non o fixo e agora vemos as consecuencias", apuntou, e expresou a súa preocupación pola "redución da percepción da gravidade" de contraer a enfermidade por parte dun sector da sociedade. "A pandemia aínda non rematou, debemos estar todas alerta", engadiu. Compostela, A Coruña e Ourense As principais restricións afectarán ao sector hostaleiro. A capital galega pasa ao nivel 'extremo' de alerta, xunto cos municipios limítrofes de Ames e Teo, por mor dun crecemento constante dos positivos que o conselleiro catalogou como "moi preocupante". Hoxe a incidencia acumulada a 14 días por cada 100.000 habitantes é de 292, superando a media da Galiza (248) e moi perto da cifra que rexistra o conxunto do Estado (294). En consecuencia, redúcese a hora de feche da hostalaría ás 18.00 horas, prohíbese a atención no interior dos locais e limítase o aforo nas terrazas a 50%, e cada mesa poderá ser ocupada por até catro persoas (conviventes ou non). A situación tamén se agravou nos últimos días nas áreas da Coruña, cuxa incidencia a 14 días é de 257, e Ourense, con 217. Ambos os dous pasan ao nivel 'medio alto' de risco xunto aos concellos cos que comparten o feche perimetral (Arteixo, Cambre e Culleredo coa Coruña e Barbadás con Ourense). Nestes municipios os locais hostaleiros tamén pecharán de agora en adiante ás 18.00 horas e verán reducido o seu aforo no interior (30%), mentres no exterior manterase ao 50% En calquera caso, só poderán compartir mesa catro persoas (igual que no caso de Compostela, conviventes ou non). Con todo, García Comesaña non descartou a aplicación de maiores restricións ao sector hostaleiro non só nestes concellos, senón tamén nas vilas e cidades que hoxe teñen unha incidencia menor: "Todas as semanas valoramos as medidas en base a diferentes criterios e a vindeira terza feira poderían ampliarse estas limitacións", aclarou. "Blindar" as residencias Até o remate da campaña de vacinación, as visitas a residencias de maiores quedan limitadas a unha por semana, e sempre a mesma persoa. As usuarias tampouco poderán saír dos centros neste tempo. "Queremos blindar as residencias mentres non estean todas as residentes e traballadoras vacinadas", sinalou o conselleiro. A respecto desta cuestión, estimou que a primeira quenda de vacinación (unha dose) nos centros sociosanitarios rematará a vindeira semana, e o 18 de xaneiro daría comezo a administración da segunda dose. "Agardamos rematar esta primeira campaña a finais deste mes", matizou. Todas as medidas adoptadas pola Xunta entraron en vigor esta madrugada. Seis posíbeis casos da variante británica Por outra banda, Sanidade informou de que se están a estudar seis positivos como posíbeis casos da nova cepa do coronavirus xurdida no Reino Unido. Un deles podería estar vencellado co surto que se produciu no Monbus Obradoiro. Até o de agora foron confirmados oito casos desta variante na Galiza, seis na Mariña e os outros dous en Compostela e Vigo.


Summary: A aparición de Ómicron forza a adopción de novas medidas restritivas no continente europeo, que antes da detección da variante xa era o epicentro da Covid-19 no mundo. Así como limitacións de viaxe e de reunións, as propostas de confinamento ábrense paso perante o temor á combinación da expansión do virus coas festas.

En pouco máis dun mes, a variante Ómicron da Covid-19 espallouse por cando menos 110 países, segundo confirma a Organización Mundial da Saúde. A súa taxa de contaxio levou a que na pasada fin de semana máis de 8.400 voos en todo o planeta tiveran que ser suspendidos. Ademais do impacto dos gromos nas distintas cidades do mundo, centos de membros das tripulacións das aeroliñas foron rexistrados como positivos, o que obrigou a reorganizar as rutas, suspender voos e atrasar varias decenas de milleiros de viaxes, provocando as queixas das e dos usuarios. O impacto na mobilidade que está a provocar a nova variante súmase aos efectos de Delta, que protagonizou a conversión de Europa no epicentro mundial da pandemia nos últimos meses, o que levou a diversos Estados a retomar ou reforzar as medidas de restrición que xa puxeran en marcha. Países Baixos Após o confinamento -xa rematado- en Austria, o seguinte país en tomar unha medida deste calibre foron os Países Baixos, que impuxeron o 20 de decembro un confinamento estrito que se estenderá até o 14 de xaneiro, para tratar de rebaixar unha incidencia que se sitúa en máis de mil casos por cada 100.000 habitantes. Mantéñense fechadas a hostalaría, actividades culturais, escolas, universidades, tendas non esenciais e deporte afeccionado. Italia Malia que foron criticadas desde o primeiro momento polas autoridades da Unión Europea, varios Estados apostaron por incluír a exixencia de probas negativas de SARS-CoV-2 para acceder ao seu territorio, con independencia de ter a pauta completa dalgunha das vacinas contra a Covid-19, como é o caso de Italia. O ministro de Sanidade, Roberto Speranza, asinou a norma que permanecerá en vigor do 16 ao 31 de decembro. No que atinxe ás persoas sen vacinar, amais do test negativo terán que efectuar unha corentena de cinco días. Grecia A mesma decisión tomou Grecia, que obriga a todos os viaxeiros a presentar unha proba PCR negativa feita 72 horas antes ou un test de antíxenos realizado nas 24 horas previas, aínda tendo o certificado de vacinación da Unión Europea. Francia "Non podemos perder nin un segundo", sostivo o voceiro do Goberno francés, Gabriel Attal, que alertou do colapso no sistema hospitalario do país após detectarse máis de 100.000 novos contaxios o pasado sábado. O Executivo está a impulsar unha proposta que procura aprobar antes do 15 de xaneiro, que impediría á poboación sen vacinar acceder aos restaurantes e outros espazos públicos, a través dun novo "pase de saúde", que non se podería obter sen recibir a picada. Con todo, o Consello Científico que asesora o Goberno reclama adiar a volta das crianzas ao colexio. Reino Unido As illas británicas foron dos primeiros Estados de Europa en lanzar o seu plan de desescalada o pasado verán, porén, a alza do coronavirus nos últimos meses -superando os 90.000 casos diarios a semana pasada- está levando o gabinete de Boris Johnson a valorar un confinamento, tras reintroducir medidas como a obrigatoriedade do uso da máscara en interiores. Savid Javid, ministro de Saúde, incidiu en que están a elaborar un plan de dúas semanas que incluiría a prohibición de xuntarse en interiores e limitaría a hostalaría ao servizo ao aire libre. Alemaña Até o de agora, as medidas de restrición á poboación que se están a aplicar en Alemaña proveñen dos Estados federados, que xestionan desde limitacións nas reunións sociais ao feche de centros culturais ou a redución de horarios na hostalaría. A nivel xeral, as principais restricións afectan as persoas que se queiran desprazar cara ao país xermano. Entre outros lugares, o Instituto Robert Koch decretou unha exclusión nos desprazamentos procedentes do Reino Unido. Só cidadás e cidadáns alemáns e británicos residentes en Alemaña poderán entrar desde este Estado. Aliás, o Instituto recoñeceu que até a segunda semana de xaneiro non contarán con datos fiábeis sobre a situación da Covid, co gallo do feche de varias oficinas de Sanidade durante as festas. Portugal A explosión de casos nas últimas semanas en Portugal, que alcanza unha incidencia de máis de 600 casos por cada 100.000 habitantes, moveu o Goberno de António Costa a acelerar as medidas que pretendían introducir o 1 de xaneiro, polo que desde o pasado sábado bares e discotecas permanecen fechadas e é precisa unha proba negativa de Covid-19 para entrar en hoteis, eventos deportivos e actividades culturais. O paquete de restricións, vixente até o 10 de xaneiro, tamén inclúe o teletraballo obrigatorio nas empresas lusas.


Summary: Copa da Costa: Os equipos de Preferente KO .

Arrancaron os dezaseisavos de final da Copa da Costa e xa con grandes sorpresas, cando en artículos anteriores comentábamos o acerto total da federación en poñer as eliminatorias a partido único, era por lograr ser mais vistosa e competida de principio a fin e non defraudou. Os dous grandes equipos da Costa, que a tempada pasada nos fixeran vibrar nunha final inolvidable e de locura resolta desde o punto fatídico, quedan apeados da mesma no seu primer partido que disputaban. As rotacións do Xallas pensando na liga non foron capaces de entrar enchufados en Malpica e non puideron remontar o 3~0 co que foron o descanso. O Sofán, pola súa parte, saía enchufado xa só pensando na competición copeira pero o equipo local, un Baio que esta tempada está a gran nivel, tirou de factor campo e do que sempre aparece, un MC que co seu doblete remontaría o partido para darlle o pase a oitavos. Aparte de Malpica e Baio, só Camariñas, Cabana e Coristanco aproveitaron o factor campo contra equipos de superior categoría, estes últimos demostrando o nivel da tempada pois o campión de 3ª facíalle un set o último clasificado de 2ª. Quedando dos 16 partidos disputados cunha igualdade máxima pois pasaron 8 locais e 8 visitantes. De momento volverán a quedar uns Oitavos (como vedes no cadro en www.copadacosta.com) emocionantes a partido único, co cal será difícil poñer favoritos nunha quiniela, e despois ca novidade tamén de volver a sortear o resto do cadro, que fai mais interesante clasificarse sin saber quen pode ser o rival en cuartos, cando xa se recupera a eliminatoria a dobre partido. Unha Copa emocionante, na xa aconteceron grandes sorpresas, remontadas e pases por penaltis e a emoción de xogarse todo a unha única opción a vitoria. Algo que tamén queren volver a recuperar na Copa do Rei para facela vistosa e impredecible como en anteriores anos, pero que Tebas presidente da Liga rechaza dicindo que pode ser un fracaso como cando se xogou unha final Mallorca ~ Recreativo. Señores dirixentes, que os equipos humildes gañen nunca se pode considerar fracaso. Disfrutemos do fútbol sin rede de seguridade, un partido "de tú a tú" e que venza o mellor. Ángel Garrido. Artigos de Ángel Garrido Do fin do mundo, o inicio do Fútbol. Eleccións Xerais, Municipais e futbolísticas. Se queres gañar, vai votar. Adestrador, profesión de risco mental. Enamórate do Fútbol da Costa. A Costa do gol. Fair play? Pouco e con matices. Do ceo ao inferno e viceversa. O poder das redes sociais. Na formación non se pode olvidar a diversión.